《九日登鸿飞台》
宋代·王庭圭

拄杖秋登何处台，天高风急雁声回。疏林红叶纷纷下，绕径黄花细细开。

此地崔嵬聊试脚，明年强健更衔杯。绿樽乌帽随时足，无用白衣人送来。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。